KOMISSION PÄÄTÖS,
tehty 30 päivänä marraskuuta 2005,
luvan antamisesta Ranskalle kieltää neuvoston direktiivin 1999/105/EY nojalla pitämästä loppukäyttäjälle kaupan Iberian niemimaalta peräisin olevaa Pinus pinaster Ait. -lajin viljelyaineistoa kylvöön tai istutukseen tietyillä sellaisilla Ranskan alueilla, joilla se ei sovellu käytettäväksi
(tiedoksiannettu numerolla K(2005) 4534)
(Ainoastaan ranskankielinen teksti on todistusvoimainen)
(2005/853/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon metsänviljelyaineiston pitämisestä kaupan 22 päivänä joulukuuta 1999 annetun neuvoston direktiivin 1999/105/EY (1) ja erityisesti sen 17 artiklan 2 kohdan,
sekä katsoo seuraavaa:
(1)
Ranska on pyytänyt lupaa kieltää pitämästä loppukäyttäjälle kaupan Iberian niemimaalta (Espanjasta ja Portugalista) peräisin olevan Pinus pinaster Ait. -lajin viljelyaineistoa kylvöön tai istutukseen millään Ranskan hallinnollisella alueella lukuun ottamatta Provence-Alpes-Côte-d’Azuria, Languedoc-Roussillonia ja Korsikaa.
(2)
Ranska on toimittanut pyyntönsä tueksi kaikki edellä mainitun direktiivin 17 artiklan 2 kohdan a ja b alakohdassa luetellut tiedot, siten kuin ne on täsmennetty neuvoston direktiivin 1999/105/EY soveltamista koskevista yksityiskohtaisista säännöistä annettaessa jäsenvaltioille lupa kieltää tietyn metsänviljelyaineiston kaupan pitäminen loppukäyttäjille 9 päivänä syyskuuta 2002 annetussa komission asetuksessa (EY) N:o 1602/2002 (2).
(3)
Ranska on lisäksi toimittanut kaupallisen metsätalouden harjoittajilta saamaansa näyttöä siitä, että Pinus pinaster Ait. -lajin puut, jotka oli kasvatettu tietyiltä Iberian niemimaan alueilta peräisin olevista siemenistä Ranskassa muilla kuin edellä mainituilla alueilla, eivät sopeutuneet alueilla esiintyviin mataliin lämpötiloihin. Ankarilla pakkasilla oli ollut tuhoisat vaikutukset tällaista alkuperää olevien puiden selviytymiseen etenkin vuosina 1956, 1963 ja 1985. Asianmukaisesti laaditussa selvityksessä vertailtiin kunkin Iberian niemimaalla sijaitsevan lähtöisyysalueen sekä Ranskassa sijaitsevien Provence-Alpes-Côte-d’Azurin, Languedoc-Roussillonin ja Korsikan ilmasto-oloja. Lähtöisyysalueet oli määritelty direktiivin 1999/105/EY 2 artiklan g alakohdan mukaisesti, ja niistä laaditut ja julkaistut kartat oli lähetetty komissiolle ja muille jäsenvaltioille direktiivin 1999/105/EY 9 artiklan mukaisesti.
(4)
Ranskalle olisi annettava lupa kieltää puheena olevan metsänviljelyaineiston pitäminen kaupan loppukäyttäjälle.
(5)
Tässä päätöksessä säädetyt toimenpiteet ovat maataloudessa, puutarhanviljelyssä ja metsätaloudessa käytettäviä siemeniä ja lisäysaineistoa käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Annetaan Ranskalle lupa kieltää pitämästä loppukäyttäjälle kaupan liitteessä luetelluilta alueilta peräisin olevaa Pinus pinaster Ait. -lajin viljelyaineistoa kylvöön tai istutukseen millään Ranskan hallinnollisella alueella lukuun ottamatta Provence-Alpes-Côte-d’Azuria, Languedoc-Roussillonia ja Korsikaa.
2 artikla
Tämä päätös on osoitettu Ranskan tasavallalle.
Tehty Brysselissä 30 päivänä marraskuuta 2005.